b'\n_START_ARTICLE_\nVilniaus I\xc5\xa1ganytojo ba\xc5\xbeny\xc4\x8dia\n_START_SECTION_\nIstorija\n_START_PARAGRAPH_\nAnks\xc4\x8diau ba\xc5\xbeny\xc4\x8dios vietoje stov\xc4\x97jo pagoni\xc5\xb3 \xc5\xa1ventykla. 1693 m. ba\xc5\xbeny\xc4\x8dios fundatorius Vilniaus vaivada Kazimieras Jonas Sapiega \xc4\x8dia \xc4\xafkurdino vienuolius trinitorius. Ba\xc5\xbeny\xc4\x8dia statyta nuo 1694 iki 1717 m., statybai vadovavo Stanislovas Narockis. Ba\xc5\xbeny\xc4\x8dia pastatyta tuometin\xc4\x97je Sapieg\xc5\xb3 rezidencijos teritorijoje, Sapieg\xc5\xb3 l\xc4\x97\xc5\xa1omis. Ba\xc5\xbeny\xc4\x8dia su trinitori\xc5\xb3 vienuolynu ir su Sapieg\xc5\xb3 r\xc5\xabmais sudar\xc4\x97 diding\xc4\x85 ansambl\xc4\xaf Antakalnyje. Ba\xc5\xbeny\xc4\x8dios dekoravimas truko iki 1756 m._NEWLINE_1790 m. ba\xc5\xbeny\xc4\x8dia atnaujinta, pastatyti \xc5\xa1oniniai altoriai._NEWLINE_Barokin\xc4\x99 ba\xc5\xbeny\xc4\x8di\xc4\x85 suprojektavo ir papuo\xc5\xa1\xc4\x97 stiuko lipdiniais italas Pjetras Pertis. Jam pasitraukus ba\xc5\xbeny\xc4\x8dios dekoravimo darbus vykd\xc4\x97 keli skirting\xc5\xb3 sugeb\xc4\x97jim\xc5\xb3 menininkai. 1716 metais baigus pirminius ba\xc5\xbeny\xc4\x8dios dekoravimo darbus, vyskupas Povilas Ksaveras B\xc5\xbeostovskis j\xc4\x85 konsekravo \xc5\xa0v\xc4\x8d. J\xc4\x97zaus Atpirk\xc4\x97jo titulu._NEWLINE_1756 metais u\xc5\xbebaigus dekoravimo darbus, ba\xc5\xbeny\xc4\x8dia v\xc4\x97l konsekruota \xc5\xa0v\xc4\x8d. Trejyb\xc4\x97s, \xc5\xa0v\xc4\x8d. Atpirk\xc4\x97jo J\xc4\x97zaus Nazarie\xc4\x8dio ir \xc5\xa0v\xc4\x8d. Mergel\xc4\x97s Marijos Gimimo titulais._NEWLINE_Po 1863 m. sukilimo Maskvai u\xc5\xbedarius vienuolyn\xc4\x85, ba\xc5\xbeny\xc4\x8dia paversta \xc4\xaf \xc5\xa0v. Mykolo Arkangelo cerkv\xc4\x99. \xc5\xa0iuo laikotarpiu ba\xc5\xbeny\xc4\x8dia nuniokota - nugriauti antrojo auk\xc5\xa1to skliautai, paauk\xc5\xa1tintos lubos, nugriautas centrinis altorius, sunaikinta rokokin\xc4\x97 sakykla, pastatytas utilitari\xc5\xb3 form\xc5\xb3 prieangis, u\xc5\xbedeng\xc4\x99s portal\xc4\x85._NEWLINE_1924 m. restauruotas ba\xc5\xbeny\xc4\x8dios interjeras, v\xc4\x97liau gra\xc5\xbeinta buvusi \xc5\xbeibinto ir bok\xc5\xa1t\xc5\xb3 \xc5\xa1alm\xc5\xb3 forma. Tarpukario laikotarpiu vienuolyno pastatai ir ba\xc5\xbeny\xc4\x8dia pritaikyti gydymo \xc4\xafstaigos tikslams. \xc4\x8cia paeiliui veik\xc4\x97 Lenkijos okupacin\xc4\x97s kariuomen\xc4\x97s ligonin\xc4\x97 ir Universiteto klinikos._NEWLINE_Sovietme\xc4\x8diu ba\xc5\xbeny\xc4\x8dioje buvo \xc4\xafkurtas karin\xc4\x97s intendat\xc5\xabros sand\xc4\x97lis._NEWLINE_1993 m. vienuolyno ansamblis suremontuotas ir jame prad\xc4\x97jo veikti Vilniaus \xc5\xa0v. Juozapo kunig\xc5\xb3 seminarija. Nuo 2000 m. ba\xc5\xbeny\xc4\x8di\xc4\x85 aptarnauja \xc5\xa1v. Jono kongregacijos broliai ir seserys. Nuo to laiko ansamblis vadinamas \xc5\xa0ventojo Jono Teologo vardu.'